**Pussy Riot** on yhteisöllinen venäläinen feministinen punk rock -yhtye ja aktivistiryhmä, joka tunnetaan erityisesti ex tempore -performanssien järjestämisestä Moskovassa. Yhtye on järjestänyt niitä epätavallisissa paikoissa kuten metroasemalla, poliisivankilan katolla, kirkossa, johdinauton katolla, Punaisella torilla ja vuoden 2018 jalkapallon MM-kilpailujen loppuottelussa. Esitysten aiheina ovat olleet muun muassa naisen asema Venäjällä ja vuonna 2012 erityisesti pääministeri Vladimir Putinin arvostelu sekä muun muassa syksyn 2011 duuman vaalien epärehellisyys. 

Esityksensä jälkeen helmikuussa 2012 Kristus Vapahtajan katedraalissa Moskovassa kolme Pussy Riot -ryhmän jäsentä pidätettiin ja tuomittiin elokuussa kahden vuoden vankeusrangaistuksiin. Heistä Samutsevitšin tuomio muutettiin lokakuussa 2012 ehdolliseksi, koska hän ei ollut ehtinyt esiintyä. Joulukuussa 2013 myös Aljohina ja Tolokonnikova vapautettiin osana Venäjän laajaa armahdusaaltoa.

Aktivistiryhmä
--------------

Yhtye on pukeutunut värikkäästi lyhyihin mekkoihin ja sukkahousuihin myös talvipakkasilla. Päässään heillä on värikkäät kasvonaamiot. He esiintyvät tavallisesti naamioituneina myös haastatteluissa ja käyttävät aina salanimiä, jonka takia ei tiedetä, ketkä kulloinkin ovat esityksissä mukana.

Linjakseen yhtye esittää punkin ja feminismin lisäksi vasemmistolaisen antiautoritarismin, seksuaalisen tasavertaisuuden ja poliittisten vankien vapauttamisen.

Ryhmittymään kuuluu kymmenkunta esiintyjää ja noin 15 hengen tekniikasta vastaava ryhmä, joka kuvaa esiintymiset ja lataa ne internetsivustoille.

Esikuvikseen ryhmä mainitsee amerikkalaisen feministipunkliikkeen Riot grrrl sekä ukrainalaisen performanssiryhmän Femen, joka niin ikään on järjestänyt näyttäviä ja laillisuuden rajamailla olevia tempauksia samankaltaisten tavoitteiden edistämiseksi. 

Pussy Riot on lähellä venäläistä Voina-ryhmää, joka tunnetaan provokatiivisista ja poliittisesti latautuneista katutaideperformansseista. Vuonna 2005 perustettu ryhmä toimi vuoden 2012 Berliinin nykytaiteen biennaalin apulaiskuraattoreina.

Mielenosoitus kirkossa
----------------------

Pussy Riot esiintymässä Punaisella torilla, Moskovassa 20. tammikuuta 2012.
Yhtye esitti helmikuussa 2012 Venäjän presidentinvaalikampanjan aikana presidenttiehdokkaana olevaa Vladimir Putinia vastustavan "punk-rukouksen" nimeltä *Jumalanäiti, karkota Putin* Venäjän ortodoksisen kirkon Kristus Vapahtajan katedraalissa Moskovassa. Noin 40 sekuntia kestäneessä esityksessä kirkossa olleet henkilöt, kuten alttarista vastaava seminaarilainen, seurakuntalainen ja turvallisuusmies, yrittivät estää esityksen ja repiä pois esiintyjien käyttämät huput. Tuomion julistamisen jälkeen Helsingin Sanomissa julkaistiin suomennos yhtyeen esittämän laulun sanoista.

### Sanojen merkitys

Pussy Riotin laulu "Punk-rukous"*lähde?* alkaa:

Neitsyt Maria, Jumalanäiti, karkota Putin, karkota Putin,  

karkota Putin  

Musta viitta, kultaiset natsat  

Seurakuntalaiset rukoilevat polvillaan  

Vapauden aave taivaissa  

Gay Pride kulkee kahleissa Siperiaan  

KGB:n johtaja, heidän suurin pyhimyksensä  

johdattaa protestoijat tutkintavankilaan...   
(Suomentaja Anton Nikkilä)

*The Atlantic*-lehdessä Jeffrey Tayler toteaa, että *Punk-rukouksen* sanoitus on "sydämen huuto", joka pilkkaa yleistä venäläistä alistumista papistolle, jota monet pitävät korruptoituneena. Laulu tuomitsee Venäjällä laajalle levinneet konservatiiviset asenteet homoja kohtaan, sekä hyökkää kirkon, kansan ja valtion yhä tiiviimpää suhdetta vastaan, sekä nauraa Venäjällä ikivanhalle käsitykselle, että hallitsijat harjoittavat valtaa Jumalan mandaatilla. Putin ei siis ollut Pussy Riotin ainoa kohde. Bändi haastoi koko yhteiskunnallisen ja poliittisen järjestyksen, jota hän on vaalinut jo valtaan tulltuaan.*lähde?*

"Kultaiset natsat" tuovat mieleen KGB-upseerit ja sotilaspuvut, eikä "mustan viitan" rinnastaminen niihin ole sattumaa. Neuvostoliiton romahtamisen myötä monet venäläiset ortodoksiset papit tuomittiin yhteistyöstä maan pelätyimmän vakoilijaviraston KGB:n kanssa. Itse asiassa toimittajat, Helsinki Group ja tietysti Pussy Riot syyttävät nykyistä patriarkka Kirill I:tä yhteistyöstä KGB:n kanssa. Ryhmä valitsi katedraalin protestipaikakseen, koska bändin jäsenen Jekaterina Samutsevitšin mukaan kirkkoa oli "käytetty avoimesti näyttävänä turvallisuusjoukkojen politiikan taustana". Homoparaatit viittaavat Moskovan viranomaisiin, jotka ovat rutiininomaisesti evänneet luvat homopride-marsseille, vaikka ketään ei tietenkään ole "lähetetty Siperiaan kahleissa".*lähde?*

Putin on varmasti "pääpyhimys", mutta heistä "pyhin" olisi patriarkka Kirill, jonka perinteistä kantaa naisten rooleihin ei saa loukata. Perustamisestaan, vuodesta 2011 lähtien Pussy Riot on kappaleillaan levittänyt aggressiivista feminismin filosofiaa maassa, jossa sanalla "feministi" on ruma, avoimesti länsimainen konnotaatio.

### Pidätys ja oikeudenkäynti

Pussy Riotin johtohahmo Nadežda Tolokonnikova Taganskin alueen oikeusistuimessa Moskovassa.
Ryhmä pääsi pakenemaan paikalta, mutta myöhemmin kolme yhtyeen jäsentä pidätettiin, ja heidän odotettiin saavan syytteen huliganismista huhtikuun lopussa 2012, mihin saakka heidät määrättiin pidettäväksi vangittuina.

#### Pidätetyt ja tuomitut

**Maria Vladimirovna Aljohina** (Мари́я Влади́мировна Алёхина, s. 6.6.1988) on neljännen vuoden opiskelija*tarkistettava* Journalismin ja luovan kirjoittamisen instituutissa Moskovassa. Hän on ympäristöaktivisti Greenpeace Russiassa, ja vastusti Himkin metsän kehittämisprojektia. Hän toimi vapaaehtoisena Moskovan Lastenpsykiatrisessa sairaalassa. Hänellä on viisivuotias poika Philip. Hän toimi aktiivisesti oikeudenkäynnissä: ristikuulusteli todistajia, ja kyseenalaisti voimakkaasti syytteitä ja oikeudenkäynnin kulkua. Aljohina, joka on vegaani, pyörtyi nälästä oikeudenkäynnin aikana, koska Venäjän vankilat eivät tarjoa vegaaniaterioita.*lähde?*

**Jekaterina Stanislavovna Samutsevitš** (Екатери́на Станисла́вовна Самуцевич, s. 9.8.1982) on tietokoneohjelmoija ja valmistunut Rodtšenkon valokuvaus- ja multimediakoulusta Moskovassa. Hän toimi kahden vuoden ajan puolustuslaitteiden neuvottelijana salaisessa projektissa kehittämällä ohjelmaa sukellusvene K-152 Sherpan ydinhyökkäystä varten. Sen jälkeen hän on toiminut freelance-ohjelmoijana. Hän on kiinnostunut HLBT-asioista. Oikeuden istunnoissa oli mukana hänen isänsä Stanislav Samutsevitš.*lähde?*

**Nadežda Andrejevna Tolokonnikova** (Наде́жда Андре́евна Толоко́нникова, s. 7.11.1989) on Moskovan valtionyliopistossa opiskeleva filosofian opiskelija, jolla on kokemusta poliittisesta aktivismista katutaideryhmä Voinassa. Hän on naimisissa Pjotr Verzilovin kanssa ja hänellä on nelivuotias tytär Hera. Hänellä on Kanadan oleskelulupa ja hänen aviomiehellään Kanadan ja Venäjän kaksoiskansalaisuus.*lähde?*

Elokuun lopulla uutisoitiin, että kaksi aktivistiryhmän jäsenistä oli paennut Venäjältä. He värväävät ulkomaalaisia feministejä valmistellakseen uusia tekoja. Erään tuomitun aviomies kertoi, että paenneet olivat mukana esityksessä. Tuntemattoman henkilön antaman tiedon mukaan ryhmällä on edelleen Venäjällä 12 – 14 aktiivisesti toiminnassa mukana olevaa jäsentä.

#### Oikeudenkäynti

Oikeudenkäynti oli aluksi määrä pitää huhtikuun lopulla, mutta se siirrettiin pidettäväksi kesäkuussa 2012, ja johon asti pidätetyt olivat vankilassa. Kesäkuussa 2012 pidätystä jatkettiin. Julkisuudessa esitettiin tuolloin, että heille saatetaan antaa jopa seitsemän vuoden vankeustuomio.*lähde?*

### Reaktiota pidätykseen

Venäjän kirkko hyökkäsi esitystä vastaan voimakkaasti, mutta yleinen mielipide kääntyi alun suuttumuksen jälkeen myönteisemmäksi, ja vain kymmenen prosenttia mielipidetiedusteluun vastanneista halusi heidät vankilaan. Aktivisteille perustettiin tukiryhmä Freepussyriot.org. Esitettiin myös, että kyse olisi provokaatiosta, jolla valtaa arvostelevan oppositioryhmän kimppuun voitaisiin käydä.

Kansainvälinen ihmisoikeusjärjestö Amnesty International otti kantaa vangitsemiseen ja vaatii pidätettyjen vapauttamista. Järjestön mukaan rauhanomaiseksi mielipiteen ilmaukseksi luokiteltava tapaus ei ole syy vankeustuomioon, ja järjestön mukaan naiset ovat mielipidevankeja. 

103 venäläistä kulttuurivaikuttajaa esitti 27. kesäkuuta 2012 vetoomuksen ryhmän puolesta. Allekirjoittajat katsoivat, ettei ryhmä ole syyllistynyt rikokseen. Vetoomuksen ovat allekirjoittaneet muun muassa DDT-yhtyeeseen kuuluva Juri Ševtšuk sekä näyttelijät Tšulpan Hamatova ja Jevgeni Mironov. Kansainvälisistä artisteista esimerkiksi Red Hot Chili Peppers -yhtye otti kantaa Pussy Riotin puolesta. Yhtyeen laulaja Anthony Kiedis piti Moskovassa järjestetyssä konsertissa päällään t-paitaa, jossa luki Pussy Riot. Myös suomalainen pianisti Iiro Rantala perui esiintymisensä Moskovassa heinäkuussa 2012 vastustaakseen Pussy Riotin vangitsemista. Näiden lisäksi myös kansainvälisesti suositut yhtyeet Franz Ferdinand ja Faith No More ottivat kantaa Pussy Riotin puolesta. Faith No More esitti alkukesän 2012 Moskovan konsertissaan encorena kappaleensa "We care a lot" bändin jäsenet kommandopipoihin naamioituneina. Myös Madonna ilmoitti vastustavansa Venäjän sensuuria ja täten myös kannattavansa Pussy Riotin toimia. Kiss-yhtye liittyi myös mukaan Pussy Riotia tukevien artistien rintamaan.

### Tuomio

Ryhmän kolme jäsentä tuomittiin 17. elokuuta 2012 kahdeksi vuodeksi vankeuteen huliganismista. Moskovalainen tuomioistuin totesi päätöksessään, että feministisen punk-kollektiivin jäsenet ovat syyllistyneet uskonnonvastaiseen huliganismiin. Ryhmä ilmoitti, että se ei aio anoa armoa presidentti Putinilta. Aktivistiryhmän jäsenet valittivat vankeustuomiostaan ja naisten asianajajat toimittivat valituksen moskovalaiseen oikeusistuimeen 27. elokuuta.

Jekaterina Samutsevitšin tuomio muutettiin ehdolliseksi ja hänet vapautettiin lokakuussa 2012. Maria Aljohina ja Nadežda Tolokonnikova pääsivät vapaaksi joulukuussa 2013.

Euroopan ihmisoikeustuomioistuimen mukaan Venäjän on maksettava ryhmän jäsenille noin 50 000 euroa, koska heidän oikeuksiaan vapauteen ja reiluun oikeudenkäyntiin loukattiin, he joutuivat epäinhimillisen tai halventavan kohtelun kohteiksi ja tuomio rikkoi sananvapautta.

#### Kansainvälisiä reaktioita tuomioon

Amnesty International kutsui ryhmän jäsenten saamaa tuomiota "takaiskuksi sananvapaudelle Venäjällä". Human Rights Watchin Hugh Williamson sanoi: "syytteet ja tuomio – – vääristävät sekä tosiasioita, että lakia. – – Näitä naisia ei olisi saanut tuomita viharikoksista ja heidät pitäisi vapauttaa välittömästi."

Kanadan ulkoministerin lehdistösihteerin mukaan kanadalaisten arvojen, joihin kuuluvat vapaus, demokratia, ihmisoikeudet ja oikeusvaltioperiaate, esiintuonti on näkyvästi esillä keskusteluissa Venäjän viranomaisten kanssa. Yhdysvaltojen suurlähetystö Moskovassa tviittasi, että tuomio "vaikuttaa suhteettomalta suhteessa tekoihin", ja Yhdysvaltojen ulkoministeriö pyysi Venäjää "tarkastelemaan tapausta uudelleen ja takaamaan, että ilmaisunvapauden oikeutta kunnioitetaan". Presidentti Barack Obama ilmaisi pettymyksensä ja Valkoinen talo lausui: "Olemme vakavasti huolissamme siitä, miten näitä kolmea nuorta naista on kohdeltu Venäjän oikeusjärjestelmässä."

EU:n ulkoasioista vastaava Catherine Ashton kuvasi myös tuomiota "suhteettomaksi" ja kritisoi kolmen nuoren naisen saamaa tuomiota heidän ilmaistuaan rauhanomaisesti näkemyksiään:

> »"Lisättynä raportteihin bändin jäsenten huonosta kohtelusta heidän pidätyksensä aikana ennen tuomiota ja raportoidut oikeudenkäynnin säännöttömyydet antavat aiheen vakavaan kysymysmerkkiin, kunnioittaako Venäjä kansainvälisiä velvoitteita reilusta, läpinäkyvästä ja puolueettomasta oikeusprosessista. Se on myös vastoin Venäjän kansainvälisiä velvoitteita ilmaisunvapauden suhteen.  
> 
> 
> Tapaus on lisä viimeaikaisiin oppositioaktivistien poliittisesti motivoidun pelottelun ja tuomitsemisen kasvuun Venäjän Federaatiossa, suuntaus, jota Euroopan unioni tarkastelee yhä huolestuneemmin. Ihmisoikeuksien kunnioitus ja lain noudattaminen on erottamaton osa EU:n ja Venäjän suhteita."» 
> 
> 

Venäläinen ihmisoikeusaktivisti Ljudmila Aleksejeva sanoi mielipiteenään, että tuomio oli poliittisesti motivoitu, "eikä se ole lain, tavallisen järjen tai armon mukainen". Protestien järjestäjä ja oppositiopoliitikko Aleksei Navalnyi kuvasi tuomiota "Vladimir Putinin kirjoittamaksi" ja kutsui sitä Putinin kostoksi.*lähde?* Venäläinen kirjailija Boris Akunin osallistui protesteihin tuomion julistamisen päivänä ja sanoi: "Putin on tuominnut itsensä puolitoista vuotta kestävään kansainväliseen häpeään ja nöyryytykseen". Putinin Yhtenäinen Venäjä -puolueen puolueneuvoston jäsen Irina Jarovaja puolusti tuomiota: "He ansaitsivat sen".

Pohjoismaiden neuvoston poliitikot vetosivat Itämeren parlamentaarikkokonferenssissa Pietarissa Venäjän viranomaisiin, jotta nämä ottaisivat Pussy Riot -jutun uuteen käsittelyyn.

### Vapautuksen jälkeen

Jekaterina Samutsevitš on jatkanut aktiviista toimintaansa muun muassa sveitsiläisen teatteriohjaaja Milo Raun kanssa, joka halusi tehdä aiheesta teatteriesitystä, ja on aikonut valittaa kohtelustaan Euroopan ihmisoikeustuomioistuimeen. Aljohina ja Tolokonnikova ovat yhteisen julistuksensa mukaan kannattamassa talousrikoksista tuomittua ja samoihin aikoihin armahdettua oligarkkia Mihail Hodorkovskia Venäjän presidentiksi Vladimir Putinin tilalle. Tämä ei vankeutensa kärsittyään Saksaan siirtyneenä ole ilmaissut halukkuuttaan palata politiikkaan.

Dokumenttielokuva *Pussy Riot: A Punk Prayer* on pyrkinyt Oscar-ehdokkaiden joukkoon. Sen esittäminen Moskovassa 29. joulukuuta 2013 lienee estetty.*selvennä*

Kaksi yhtyeen jäsentä, Maria Aljohina ja Olga Borisova, pidätettiin elokuussa 2017 Venäjällä elokuvantekijä Oleg Sentsovin vapauttamiseksi järjestetyssä mielenosoituksessa.

Lusine Džanjan ja Aleksei Knedljakovski hakivat vuonna 2018 turvapaikkaa Ruotsista. Tammikuussa 2019 he saivat kielteisen päätöksen.

Maria Aljohina pakeni Venäjältä huhtikuussa 2022, kun Venäjän viranomaiset ilmoittivat, että hänen kotiarestinsa muutettaisiin 21 päiväksi rangaistussiirtolassa. Ystävä ajoi Aljohinan Valko-Venäjän rajalle, josta hän matkusti Liettuaan. Nyt (toukokuussa 2022) hän asuu Vilnassa.

### Reaktiota Suomessa

Suomen ulkoministeri Erkki Tuomioja piti Pussy Riot -ryhmän jäsenten saamaa kahden vuoden vankeustuomiota kovana. Hän totesi: "Ei tästä varmaan sakkotuomiota kummempaa olisi ollut jaossa Suomessakaan".

Venäjän ulkoministeri Sergei Lavrovin vieraillessa Suomessa presidentti Sauli Niinistö nosti esiin "kansalaisyhteiskuntaa koskevat tapahtumat Venäjällä viime aikoina".

Neuvotellessaan ulkoministeri Tuomiojan kanssa ulkoministeri Lavrov puolusti kolmelle yhtyeen jäsenelle annettuja kahden vuoden vankeustuomioita ja kehotti olemaan ylidramatisoimatta asiaa. Hän sanoi Venäjällä rienauksesta annettavien tuomioiden olevan linjassa esimerkiksi Saksan ja Suomen kanssa. Yle Uutisten mukaan Lavrov jätti kuitenkin mainitsematta, että Venäjällä rangaistukset ovat olleet rangaistusasteikon yläpäässä, toisin kuin Euroopassa.

Eduskunnan ulkoasiainvaliokunnan puheenjohtaja Timo Soini tosin piti tapausta kyynisenä harkittuna provokaationa Suomen Kuvalehden haastattelussa. Soini piti kuitenkin kahden vuoden vankeustuomiota liian kovana.

Helsingin yliopisto lähetti elokuussa 2012 oikaisupyynnön niihin tiedotusvälineisiin, jotka ovat julkaisseet Suomen Antifasistisen komitean levittämää valheellista tietoa professori Teivo Teivaisen toiminnasta Pussy Riotin tukemisessa.

Jalkapallon MM-finaali 2018
---------------------------

Pussy Riotin neljä jäsentä häiriköivät 15. heinäkuuta 2018 pelatussa jalkapallon MM-finaalissa Moskovassa, kun he ryntäsivät kentälle kesken pelin. Pussy Riot kertoi halunneensa osoittaa mieltään Venäjän ihmisoikeustilannetta ja oikeuslaitosta vastaan. Lisäksi yksi aktivisteista sanoi, että tarkoitus oli myös paheksua kansainvälistä jalkapalloliitto Fifaa. Kaikki aktivistit saivat seuraavana päivänä 15 päivän vankilatuomion sekä kolmen vuoden porttikiellon urheilutapahtumiin.

Epäilty myrkytystapaus
----------------------

Syyskuussa 2018 Nadežda Tolokonnikovan aviomies Pjotr Verzilov sai sairauskohtauksen Moskovassa ja joutui sairaalaan. Hänen epäiltiin tulleen myrkytetyksi ja hän menetti näkö-, puhe- ja kävelykykynsä. Hänet lennätettiin Moskovasta Berliiniin sairaalahoitoon. Verzilov on Pussy Riotin jäsen. Hän on yksi jalkapallon MM-finaalissa 2018 kentälle rynnänneistä henkilöistä.*lähde?*

Diskografia
-----------

* "Putin Lights Up the Fire"
* Matriarchy Now (2022)

Katso myös
----------

* Huliganismi Venäjällä
* Sananvapauden tulkintoja Venäjällä

Lähteet
-------

1. 1 2 3  Aishi Zidan, Taiteilijat vetosivat Pussy Riotin puolesta, Helsingin Sanomat 28.6.2012 s, A15
2. ↑  Marika Kataja-Lian, Pussy Riot kahdeksi vuodeksi telkien taa Yle uutiset 17.8.2012
3. 1 2
4. 1 2  Yrjö Kokkonen, Molemmat vankilassa olleet Pussy Riotin jäsenet on vapautettu Yle.fi, uutiset 24.12.2013
5. ↑  Yuliya Ponomareva: Feminist punks smash taboos The Moscow News.  Arkistoitu 2.6.2015. Viitattu 16.3.2012. (englanniksi)
6. ↑  Corey Flintoff: In Russia, Punk-Rock Riot Girls Rage Against Putin  8.2.2012. NPR. Viitattu 15.3.2012. (englanniksi)
7. ↑  Miriam Elder: Feminist punk band Pussy Riot take revolt to the Kremlin The Guardian.  (englanniksi)
8. ↑  Walter Mayr: Voina Challenges Putin with Imagination *Der Spiegel*.  21.12.2011. Spiegelnet GmbH. Viitattu 19.8.2012. (englanniksi)
9. ↑  7th Berlin Biennale 2012 *Universes in Universe*. Berlin Biennale for Contemporary Art. Viitattu 19.8.2012. (englanniksi)
10. 1 2  Pussy Riot, Anton Nikkilä (suom.): Näin Pussy Riot lauloi kirkossa.  *Helsingin Sanomat*, 18.8.2012.  Sanoma.
11. ↑  Masha Gessen: Pussy Riot, Modern Russian Women Trapped in Putin’s Time Machine *The Daily Beast*.  18.8.2012. The Newsweek/Daily Beast Company LLC. Viitattu 19.8.2012. (englanniksi)
12. ↑  Pilar Bonet: Putin entra en las iglesias, El Pais
13. ↑  Jumalanäiti, karkota Putin (Suomentaja: Anton Nikkilä) *Helsingin Sanomat*.  18.8.2012. Viitattu 23.9.2023.
14. ↑  Jeffrey Tayler: What Pussy Riot's 'Punk Prayer' Really Said *The Atlantic*.  8.11.2012. Viitattu 24.9.2023. (englanniksi)
15. ↑  Kevin O'Flynn: Pussy Riot vs Vladimir Putin: the feminist punk band jailed for cathedral protest  10.3.2012. The Observer. Viitattu 15.3.2012. (englanniksi)
16. ↑  One more Pussy Riot member detained  16.3.2012. RIA Novosti. Viitattu 16.3.2012. (englanniksi)
17. ↑  Pussy Riot: Kaksi jäsenistä pakeni Venäjältä *ESS.fi*.  26.8.2912. Etelä-Suomen Sanomat. Viitattu 5.9.2012.
18. 1 2  Luukkanen, Arto: Venäjän kirkko kovana punkkarinaisille, Helsingin Sanomat 29.4.2012 sivu D3
19. ↑  Pussy Riot Member Ordered Held Until June 24  20.4.2012. The Moscow Times. Viitattu 20.4.2012. (englanniksi)
20. ↑  Amnesty vaatii Venäjää vapauttamaan Pussy Riotin  4.4.2012. Yle. Viitattu 5.4.2012.
21. ↑  Muusikoilta tukea Pussy Riot-yhtyeelle  10.3.2012. Kansan Uutiset-verkkolehti. Viitattu 26.7.2012.
22. ↑  Varpu Kiviranta: Iiro Rantala perui Venäjän-esiintymisen Pussy Riot-yhtyeen pidätyksen vuoksi  24.7.2012. Yle uutiset kulttuuri. Viitattu 25.7.2012.
23. ↑  Pussy Riot saa tukea rockjättiläiseltä MTV3 kulttuuri 22.8.2012
24. ↑  Pussy Riot tuomittiin kahdeksi vuodeksi vankeuteen *MTV3.fi, Ulkomaat*.  17.8.2012. MTV3. Viitattu 5.9.2012.
25. ↑  Pussy Riot ei ano armoa Putinilta *MTV3.fi, Ulkomaat*.  20.8.2012. MTV3. Viitattu 5.9.2012.
26. ↑  Pussy Riotin jäsenet valittavat tuomioistaan *MTV3, Ulkomaat*.  27.8.2012. MTV3. Viitattu 5.9.2012.
27. ↑  Euroopan ihmisoikeustuomioistuin: Venäjä rikkoi ihmisoikeussopimusta Politkovskajan murhatutkinnassa ja Pussy Riotin kohtelussa *Helsingin Sanomat*.  17.7.2018.
28. ↑  Pussy Riot yhtyeen jäsenten tuomio takaisku sananvapaudelle Venäjällä *Amnesty International*.  17.8.2012. Amnesty International.  Arkistoitu 2.9.2012. Viitattu 5.9.2012.
29. ↑  Pussy Riot: Band Members' Conviction a Blow to Free Expression *Huff Post, The World, The Blog*.  17.8.2012. TheHuffingtonPost.com, Inc.. Viitattu 4.9.2012. (englanniksi)
30. ↑  Daniel Schwartz: Anti-Putin Pussy Riot band members jailed for 2 years *CBC News, World*.  17.8.2012. CBC Radio-Canada. Viitattu 4.9.2012. (englanniksi)
31. ↑  Victoria Nuland: Sentencing of Pussy Riot Punk Band Members in Russia (ministeriön julkilausuma) *State.gov*.  17.8.2012. The U.S. State Department. Viitattu 4.9.2012. (englanniksi)
32. 1 2  Nataliya Vasilyeva: Pussy Riot members sentenced to 2 years in prison *USA Today*.  17.8.2012. Gannett Co. Inc. Viitattu 4.9.2012. (englanniksi)
33. ↑  Pussy Riot trial reaction: band members’ conviction criticised by EU, US *The journal.ie*.  18.8.2012. Journal Media Ltd.. Viitattu 5.9.2012. (englanniksi)
34. ↑  Timothy Heritage ja Maria Tsvetkova: Russia's Pussy Riot protesters jailed for two years *Reuters*.  18.8.2012. Thomson Reuters.  Arkistoitu 29.8.2012. Viitattu 4.9.2012. (englanniksi)
35. ↑  Pohjoismaiden neuvosto arvostelee Pussy Riotin tuomiota Pietarissa pidetyssä parlamentaarikkokonferenssissa. *Norden*.  27.8.2012. Pohjoismaiden neuvosto ja Pohjoismaiden ministerineuvosto.  Arkistoitu 3.5.2013. Viitattu 5.9.2012.
36. ↑  Varpu Kiviranta: Pussy Riot näytelmän ohjaaja kahnauksessa poliisin kanssa *Yle Uutiset*.  4.3.2013. Viitattu 30.12.2013.
37. ↑  Vapautettu Pussy Riot yhtyeen jäsen valittaa Euroopan ihmisoikeustuomioistuimeen  19.10.2012. Venäjän ääni.  Arkistoitu 30.12.2013. Viitattu 29.12.2013.
38. ↑  Pussy Riotin vapautetut jäsenet haluavat Hodorkovskin valtaan *Karjalainen*.  27.12.2013.  Arkistoitu 29.12.2013. Viitattu 29.12.2013.
39. ↑  Hodorkovski ei aio palata politiikkaan *Taloussanomat*.  22.12.2013. Viitattu 29.12.2013.
40. ↑  Pussy Riot -dokumentin näytös estettiin Moskovassa *Ilta-Sanomat*.  29.12.2013.  Arkistoitu 30.12.2013. Viitattu 29.12.2013.
41. ↑  Kaksi Pussy Riot -yhtyeen jäsentä pidätetty Venäjällä *Iltalehti*. Viitattu 8.8.2017.
42. ↑  Kaksi Pussy Riot -yhtyeen jäsentä hakee turvapaikkaa Ruotsista, Iltalehti 24.1.2018
43. ↑  Luke Harding: Russian activists denied asylum in Sweden *The Guardian*.  21.1.2019. Viitattu 22.1.2019. (englanniksi)}
44. ↑  Elias Kaskela: Pussy Riotin johtohahmo pakeni Venäjältä *Ilta-Sanomat*.  10.5.2022. Viitattu 10.5.2022.
45. ↑  Tuomioja Ylelle: Pussy Riot -tuomio on todella kova *MTV3.fi, Kotimaa*.  17.8.2012. MTV3. Viitattu 5.9.2012.
46. ↑  Lavrovin Suomen-vierailu alkoi Niinistön tapaamisella *Yle Uutiset*.  20.8.2012. Yle. Viitattu 5.9.2012.
47. ↑  Venäjän ulkoministeri puolustaa kovaa arvostelua nostattaneita Pussy Riot -tuomioita *Yle Uutiset*.  20.8.2012. Yle. Viitattu 5.9.2012.
48. ↑  Timo Soini Pussy Riotista: "Kyynisesti tehty harkittu provokaatio" Suomen Kuvalehti. Viitattu 11.11.2022.
49. ↑  Tommi Nieminen: Pussy Riot, the professor, and playing the media game.  *Helsingin Sanomat*, 24.8.2012. Artikkelin verkkoversio.  (englanniksi)
50. ↑  Yliopisto oikaisee median virheitä professori Teivaisen toiminnasta *Helsingin yliopisto, Ajankohtaista*.  16.8.2012, päivitetty 21.8.2012. Helsingin yliopisto. Viitattu 24.8.2012.
51. ↑  Saska Saarikoski: Venäjän vihollinen *Hs.fi*.  31.8.2012. Sanoma. Viitattu 5.9.2012.
52. ↑  Turvatoimet pettivät jalkapallon MM-finaalissa *yle.fi*. Viitattu 15.7.2018.
53. ↑  Suvinen, Teemu: Venäjällä ei aikailtu: kaikki neljä MM-finaalissa kentälle rynnännyttä tuomittiin vankilaan *Ilta-Sanomat*.  16.7.2018. Viitattu 17.7.2018.
54. ↑  Pussy Riot activist Pyotr Verzilov 'in hospital' *BBC*.  13.9.2018. Viitattu 13.9.2018. (englanniksi)
55. ↑  Saksalaislääkärit: Jalkapallon MM-finaalissa kentälle juossut Pussy Riot -aktivisti myrkytettiin *iltalehti.fi*. Viitattu 18.9.2018.
56. ↑  Rollingstone.com: Pussy Riot drop new single "Putin Lights Up the Fires" (Arkistoitu – Internet Archive) viitattu 24.8.2012 (englanniksi)
57. ↑  Catharina Herlin: Feministinen punk-kollektiivi Pussy Riot julkaisee debyyttilevynsä *Rumba*.  8.7.2022. Viitattu 9.7.2022.

Aiheesta muualla
----------------

* Kuvia tai muita tiedostoja aiheesta **Pussy Riot** Wikimedia Commonsissa

* Ryhmän virallinen kotisivu ja blogi.
* Youtube-kanava.
* Free Pussy Riot -sivusto yhtyeen jäsenten vapauttamiseksi. (englanniksi)
* Ylen Elävä arkisto: Pussy Riot – piikki Venäjän valtaeliitin lihassa.
* Kotirinta, Pirkko, Pussy Riot varoitti maailmaa Putinista yli 10 vuotta sitten, nyt aktivistiryhmä on siirtynyt museoihin, Helsingin Sanomat 22.9.2023.